CLXXX.  Canonicis Regularibus monasterii Sanctae Mariae ad Carceres in territorio Estensi privilegia renovat.   (Veronae, Dec. 22.) [MURATORI,  Antiq. Ital.,  V, 265.]
Author: Lucius III

LUCIUS episcopus, servus servorum Dei, dilectis filiis LIVALDO, priori ecclesiae Sanctae Mariae de Carceribus, ejusque fratribus, tam praesentibus quam futuris, regularem vitam professis.

Quoties illud a nobis petitur quod religioni et honestati videtur convenire, animo nos decet libenti concedere, et petentium desideriis apostolicum suffragium impertiri. Eapropter, dilecti in Domino filii, vestris justis postulationibus clementer annuimus, et ecclesiam Sanctae Mariae de Carceribus, in qua divino estis mancipati obsequio, ad exemplar felicis recordationis Alexandri papae, praedecessoris nostri, sub beati Petri et nostra protectione suscipimus, et praesentis scripti privilegio communimus. In primis siquidem statuentes ut ordo canonicus, qui secundum Deum, et beati Augustini Regulam, et institutionem Portuensium fratrum, in eodem loco institutus esse cognoscitur, perpetuis ibidem temporibus inviolabiliter observetur. Praeterea quascunque possessiones, etc., in quibus haec propriis duximus exprimenda vocabulis: Locum ipsum, in quo memorata ecclesia sita est, cum omnibus adjacentiis et pertinentiis suis: et decimas novalium totius loci qui Carrateculum vocatur, sicut privilegium praedecessoris nostri Alexandri plenius continet; et in Augutiano, et in tota Scudechia, in Fracta, in Montaniana, et in Vigosolo; quidquid habetis in Cavalligo; quidquid habetis in Craterolo, in Carpo, in Portu, in Minevio, Bonadico, Urbano, Casale, Milliarino, Pause, Vigezolo, Est, in Plebe de Villa, in Montesilice, Baono: et quidquid ibidem B. Paduanus episcopus rationabiliter vobis concessit: quidquid habetis in Spasano, Cona, Tribano, in Villa Pantena, in Montegnana, in Albetona; quaecunque a bonae memoriae Bellino et Sinibaldo Paduanis quondam episcopis vobis canonice data sunt, nihilominus confirmamus: ecclesiam Sancti Salvatoris, cum omnibus possessionibus suis, etc., sicut juste ac pacifice eamdem possidetis: terram, quam habetis in Vicotineoso et in Gazolo: ecclesiam Sancti Joannis de Vighizolo, cum omnibus possessionibus et aliis quae ad eamdem ecclesiam pertinere noscuntur, terris videlicet, paludibus, piscationibus ac decimis: decimationes etiam totius paludis de Baone, sicut vobis a Paduano episcopo rationabiliter concessae sunt, et ejus instrumentum plenius continet: decimam quoque de territorio villae quae dicitur Cavallile. Sententiam vero illam quam praefatus B. super contentione quae inter vos et clericos Sanctae Teclae de Adest, de persona Ugonis Balisterii et filii ejus, et bonis ipsius agebatur, legitime promulgavit, ratam habemus, et auctoritate apostolica confirmamus. Praeterea venditionem quam vobis archipresbyter de Runco cum fratribus suis de quadam terra in Minerva rationabiliter fecit, vobis et ecclesiae vestrae nihilominus confirmamus; statuentes ut de possessionibus quas nunc habet ecclesia vestra, vel est in posterum habitura, nullus laicus decimas praesumat exigere. Sane novalium vestrorum, quae propriis manibus aut sumptibus colitis, seu de nutrimentis vestrorum animalium, nullus a vobis decimas exigere vel extorquere praesumat. Liceat quoque vobis clericos et laicos, e saeculo fugientes, liberos et absolutos ad conversionem recipere, et eos absque contradictione, qualibet retinere. In parochialibus autem ecclesiis quas habetis, liceat vobis eligere sacerdotes, et dioecesano episcopo praesentare, quibus, si idonei inventi fuerint, episcopus curam animarum committat, ut ei de spiritualibus, vobis autem de temporalibus debeant respondere. Antiquas et rationabiles consuetudines ecclesiae usque ad praesentia tempora reservatas, et decimas quas a quadraginta annis usque nunc possidetis, vobis auctoritate apostolica roboramus. Cum autem generale interdictum terrae fuerit, liceat vobis, non pulsatis campanis, clausis januis, exclusis excommunicatis et interdictis, suppressa voce, divina officia celebrare. Sepulturam praeterea ipsius loci liberam esse concedimus, ut eorum devotioni et extremae voluntati, qui se illic sepeliri deliberaverint, nisi forte excommunicati sunt, nullus obsistat, salva tamen justitia ecclesiarum, a quibus mortuorum corpora assumuntur. Decernimus ergo ut nulli omnino hominum, etc., salva sedis apostolicae auctoritate et dioecesani episcopi canonica justitia. Si qua igitur, etc. Datum Veronae, per manum Alberti, sanctae Romanae Ecclesiae presbyteri cardinalis et cancellarii, decimo Kalendas Januarii, indictione III, Incarnationis Dominicae anno 1184, pontificatus vero domni Lucii papae tertii anno IV.